MT Il-Ġurnal Uffiċjali tal-Unjoni Ewropea C 303/7

Rapport finali tal-Uffiċjal tas-Seduta (1)

Tubi tal-Moniters tat-Televixin u tal-Kompjuter

(COMP/39.437) (2)

2013/C 303/06

Dan il-każ jikkonċerna żewġ kartelli bejn il-produtturi Asjatiċi u Ewropej għat-tubi tad-display bil-kuluri użati f’moniters tal-kompjuter (“CDT”) u tubi għall-istampi bil-kulur inkorporati f’televixins bil-kulur (“CPT”).

SFOND

L-investigazzjoni tal-Kummissjoni bdiet minħabba applikazzjoni għall-immunità li tressqet mill-grupp ta’ kumpaniji Chunghwa (“Chunghwa”) f’Marzu 2007. Chunghwa sussegwentement ingħatat l-immunità kondizzjonali. Dan kien segwit minn spezzjonijiet imwettqa fil-bini ta’ Samsung SDI fil-Ġermanja u [l-impriża konġunta Philips/LGE]. F’Novembru 2007, il-gruppi ta’ kumpaniji Samsung, Panasonic u Philips ippreżentaw kull waħda applikazzjoni għall-klemenza segwiti minn Technicolor SA f’Marzu 2008.

L-Uffiċjal tas-Seduta oriġinarjament responsabbli għal dan il-każ kienet is-Sinjorina Karen Williams. Wara li telqet mill-Uffiċċju tas-Seduti fi Frar 2010, jien ħadt ħsieb il-każ mill-1 ta’ Marzu 2010 'l quddiem.

PROĊEDURA

A. Dikjarazzjoni ta' Oġġezzjonijiet

Fit-23 ta’ Novembru 2009, il-Kummissjoni adottat Dikjarazzjoni ta’ Oġġezzjonijiet (“DO”) li fiha waslet għall-konklużjoni preliminari li twettqu żewġ istanzi ta' ksur, singoli u kontinwi, tal-Artikolu 101(1) TFUE u tal-Artikolu 53(1) ŻEE.

L-ewwel istanza ta' ksur seħħet fis-settur tas-CDT u damet għaddejja disa’ snin u nofs. Din involviet l-erba’ impriżi: Chunghwa (3), Samsung (4), Philips (5) u LGE (6).

It-tieni istanza ta' ksur tikkonċerna s-settur tas-CPT u damet għaddejja disa’ snin. It-tmien impriżi li wettqu l-ksur flimkien mal-erba’ li diġà ssemmew kienu: Panasonic Corporation, Toshiba (7), l-impriża konġunta tagħhom MT Picture Display Co. Ltd (“MPTD”) u Technicolor.

L-impriżi kollha msemmija (kollettivament imsemmija l-“Partijiet” hawn taħt) irċevew id-DO f’Novembru 2009 u ġew mistiedna biex jesprimu l-fehmiet tagħhom dwar l-oġġezzjonijiet li jinsabu fiha skont l-Artikolu 27(1) tar-Regolament (KE) Nru 1/2003 (8).

1. Aċċess għall-fajl

Wara li rċevew id-DO, il-Partijiet ingħataw aċċess għad-dokumenti fil-fajl tal-Kummissjoni permezz ta’ DVD u għad-dikjarazzjonijiet tal-impriżi li jsiru bil-fomm fil-bini tal-Kummissjoni. Tliet partijiet talbu aċċess addizzjonali għall-fajl.

Toshiba talbet aċċess addizzjonali għal ċerti dokumenti li l-fornituri kienu rrevedew parzjalment minħabba l-kunfidenzjalità. Wara analiżi tat-talbiet id-DĠ Kompetizzjoni pprovda lil Toshiba b'verżjonijiet tad-dokumenti inkwistjoni mhux kunfidenzjali u reveduti inqas.

Panasonic u MTPD ressqu flimkien l-ewwel talba ġenerali biex jingħataw aċċess għall-provi kollha li jiskaġunaw li jinsabu fit-tweġibiet tal-partijiet l-oħra għad-DO li ġiet rifjutata mid-DĠ Kompetizzjoni. Wara li semgħu l-preżentazzjonijiet tal-partijiet l-oħra fis-seduta orali, Panasonic u MPTD ressqu talba għall-aċċess aktar dettaljata li ġiet aċċettata parzjalment. Id-DĠ Kompetizzjoni pprovda lil Panasonic u MPTD b’dikjarazzjonijiet mill-impjegati li Toshiba kienet hemżet mar-risposta tagħha għad-DO.

L-ebda waħda mit-tliet partijiet ma kompliet tresssaq it-talbiet tagħha għal aċċess addizzjonali għall-fajls. Għalhekk, inqis li l-kwistjoni ssolviet.

2. Estensjonijiet ta’ żmien għat-tweġibiet għad-DO

Id-destinatarji tad-DO oriġinarjament ingħataw tmien ġimgħat għat-tweġiba tagħhom mill-għada ta' meta rċevew id-DVD. Il-partijiet kollha, ħlief Chunghwa, formalment fittxew li jingħataw żmien addizzjonali għall-kummenti rispettivi tagħhom għal diversi raġunijiet. Jien aċċettajt parzjalment it-talbiet tagħhom u tajthom estensjonijiet li jvarjaw minn ġimgħatejn sa sitt ġimgħat. Il-Partijiet kollha rrispondew fil-ħin.

3. Applikazzjoni għal status ta’ persuna terza

[…]

B. Seduta Orali

Is-seduta orali kienet skedata għal April iżda kellha tiġi posposta b'xahar minħabba l-isbroff ta’ vulkan Islandiż li ma ppermettix lil ħafna parteċipanti mistiedna jiġu Brussell. Waħda mill-partijiet mistiedna oġġezzjonat għad-data l-ġdida għaliex wieħed mir-rappreżentanti ewlenin tagħha ma setax jattendi s-seduta. Minħabba li d-dati alternattivi kkunsidrati kienu jikkawżaw problemi għal parteċipanti oħra, jien ma stajtx nilqa’ t-talba.

Bħala preparazzjoni għas-seduta orali, tlabt lill-Partijiet biex jiffokaw il-preżentazzjonijiet tagħhom fuq ir-rabta kontroversjali bejn id-diskussjonijiet tal-Partijiet f’postijiet fl-Asja u l-iżviluppi fil-prezzijiet fl-Ewropa. Kważi l-Partijiet kollha esprimew il-fehmiet tagħhom dwar din il-kwistjoni.

1. Seduta orali tal-individwi

Il-preżentazzjoni ta’ parti minnhom inkludiet dikjarazzjonijiet ta’ impjegati li kienu attendew l-allegati laqgħat tal-kartell. Bix-xewqa espliċita tal-parti, l-ismijiet tal-individwi li għamlu d-dikjarazzjonijiet ma ddaħħlux fil-lista tal-parteċipanti li tqassmet lill-parteċipanti kollha qabel is-seduta orali. L-identità tagħhom saret magħrufa, madankollu, mid-DĠ Kompetizzjoni, għaliex il-parti hemżet id-dikjarazzjonijiet tal-impjegati mat-tweġiba tagħha bil-miktub għad-DO, li bagħtet ukoll lid-destinatarji l-oħrajn tad-DO preżenti għas-seduta. Din il-preżentazzjoni, bħall-biċċa l-kbira tal-preżentazzjonijiet tal-partijiet l-oħra, aktar tard, kienet soġġetta għal għadd ta’ mistoqsijiet mill-parteċipanti tas-seduta. Parti minnhom introduċiet, bil-kunsens tiegħi, dokument ġdid waqt il-ħin tal-mistoqsijiet. Dan id-dokument ġie miżjud aktar tard mal-fajl tal-Kummissjoni.

Is-smigħ ta' individwi qrib il-fatti tal-każ bħala parti mill-preżentazzjoni ta’ parti jidher li huwa parti integrali tad-dritt li wieħed jinstema' oralment. Huwa, madankollu, probabbilment fl-interess ta’ proċedura trasparenti u ġusta li fil-futur, l-ismijiet kollha tal-persuni li parti ġġib magħha waqt seduta biex tikkorrobora ċerti fatti stabbiliti fis-sottomissjoni tagħha bil-miktub skont l-Artikolu 10(3) tar-Regolament (KE) Nru 773/2004 (9) jiġu żvelati qabel ma jissejħu l-parteċipanti għas-seduta.

2. Sessjonijiet magħluqa

Żewġ partijiet ingħataw l-opportunità li jinstemgħu parzjalment f’sessjonijiet magħluqa fuq talba raġunata tagħhom. Madankollu, peress li fil-preżentazzjoni in camera ta’ parti minnhom kien hemm numru konsiderevoli ta’ punti li ovvjament ma kinux kunfidenzjali, tlabt lill-parti ttenni dawn il-punti fil-preżenza tal-partijiet l-oħra kollha, kif fil-fatt għamlet.

3. Ittra ta’ Fatti dwar l-influwenza deċiżiva fuq MPTD

Fit-22 ta’ Diċembru 2010, il-Kummissjoni infurmat lil Toshiba, Panasonic u MPTD permezz ta’ Ittra ta' Fatti li kellha l-intenzjoni li tuża fid-deċiżjoni finali ċerti dokumenti mehmuża, li t-tliet partijiet infushom kienu ssottomettew lill-Kummissjoni wara s-seduta orali. Hi spjegat li l-informazzjoni li tinsab fid-dokumenti tikkorrobora u tappoġġja l-oġġezzjonijiet stabbiliti fid-DO rigward l-influwenza deċiżiva ta’ Toshiba u Panasonic fuq MPTD u għalhekk ir-responsabbiltà tagħhom għat-tmexxija tal-impriża konġunta. Il-partijiet ingħataw tliet ġimgħat biex iressqu l-kummenti. Din l-iskadenza inizjali ġiet estiża bi tliet ġimgħat oħra għal Toshiba fuq talba raġunata tagħha. Il-partijiet kollha rrispondew fil-ħin.

C. Id-Dikjarazzjoni Supplimentari tal-Oġġezzjonijiet

Fl-1 ta' Ġunju 2012, il-Kummissjoni adottat Dikjarazzjoni Supplimentari ta' Oġġezzjonijiet (“DSO”). Meta mqabbla mad-DO, id-DSO tissostitwixxi oġġezzjoni waħda inizjali b'waħda oħra fir-rigward ta' Philips u żżid oġġezzjoni għal LGE. Minflok titqies direttament responsabbli għall-ksur tal-Artikolu 101(1) TFUE u l-Artikolu 53 ŻEE qabel ma nħolqot l-impriża konġunta ma’ LGE (10) [l-impriża konġunta Philips/LGE], Philips tinsab akkużata li hi indirettament responsabbli għall-ksur bħala kumpanija ewlenija permezz ta’ ċerti sussidjarji individwalizzati. LGE ma għadhiex biss allegata li kisret direttament ir-regoli tal-kompetizzjoni iżda issa tinsab akkużata wkoll li kisret il-liġi indirettament permezz ta’ ċerti sussidjarji individwalizzati qabel ma nħolqot [l-impriża konġunta Philips/LGE]. Id-DSO tressaq evidenza ġdida kontra LGE u Philips dwar ir-responsabbiltà konġunta tagħhom għall-ksur li jkun sar mill-[impriża konġunta Philips/LGE]. F’dak ir-rigward, id-DSO tirrappreżenta sempliċiment ittra ta’ fatti.

Minħabba li l-allegazzjonijiet il-ġodda biddlu biss il-pożizzjoni legali taż-żewġ partijiet tal-proċediment tal-ikbar kartell fuq il-bażi ta’ evidenza li toriġina minn LGE, Philips, l-impriża konġunta tagħhom [l-impriża konġunta Philips/LGE] u l-[uffiċjal] tagħha, u tirreferi għal dawn il-kumpaniji, id-destinatarji l-oħra tad-DO inizjali ma kinux inklużi fil-proċediment supplimentari. [l-impriża konġunta Philips/LGE] ma kinitx ir-riċevitur tad-DO jew id-DSO.

1. Aċċess supplimentari għall-fajl

Flimkien mad-DSO, iż-żewġ destinatarji ġew ipprovduti b'aċċess permezz ta’ DVD għad-dokumenti relatati mal-oġġezzjonijiet supplimentari rispettivi dwar ir-responsabbiltà ta’ LGE u Philips miġbura permezz tal-investigazzjoni addizzjonali. Barra minn hekk, ingħata aktar aċċess għad-dokumenti li kienu diġà ġew inklużi fil-lista tal-aċċess għall-fajl ta' qabel fiż-żmien tal-ewwel DO. Minħabba li kkunsidra dawn il-partijiet tad-dokumenti bħala rilevanti għall-oġġezzjonijiet supplimentari, id-DĠ Kompetizzjoni kiseb il-kunsens tal-fornituri ta’ dawn id-dokumenti sabiex jiżvela informazzjoni li ġiet ittrattata bħala kunfidenzjali fiż-żmien tal-ewwel aċċess għall-fajl. L-aċċess limitat kien ġustifikat b’referenza għall-Avviż dwar l-aħjar prattiki għat-tmexxija tal-proċedimenti li jikkonċernaw l-Artikoli 101 u 102 tat-TFUE li jipprovdi għal aċċess limitat taħt ċerti ċirkostanzi (11).

LGE u Philips ma ressqux il-kwistjoni quddiemi, iżda għandi d-dubji dwar jekk l-aċċess limitat għall-fajl mogħti f’dan il-proċediment huwiex kompletament kompatibbli mal-liġi tal-UE. Meta jitqajmu l-oġġezzjonijiet, id-drittijiet tad-difiża normalment jeħtieġu li l-Kummissjoni tagħmel disponibbli l-fajl tal-investigazzjoni kollu. Fil-każ ta’ oġġezzjonijiet supplimentari, għandu jingħata regolarment l-aċċess għad-dokumenti kollha li nkisbu jew ġew prodotti jew assemblati wara l-ewwel aċċess għall-fajl mogħti fil-kuntest tad-DO.

Il-fatt li r-riċevituri tad-DSO ingħataw biss aċċess limitat f’dan il-każ huwa biss sempliċiment irregolarità proċedurali. L-eżami tiegħi tal-partijiet tal-fajl li ma rawx ir-riċevituri, ma pproduċa l-ebda element ta’ natura li potenzjalment tiskaġuna. Dawk l-elementi li jistgħu possibbilment jiġu kkunsidrati bħala li jiskaġunaw kienu magħrufa mill-partijiet. Fi kwalunkwe każ, anke jekk LGE u Philips setgħu għamlu użu tad-dokumenti mhux żvelati, is-sejbiet tal-Kummissjoni ma setgħux jiġu influwenzati minnhom (12). Id-dritt ta' Philips u LGE li jinstemgħu għalhekk ma nkisirx billi ż-żewġ destinatarji tad-DSO ingħataw biss aċċess limitat għall-fajl.

2. Estensjonijiet ta’ żmien għat-tweġibiet għad-DSO

Iż-żewġ partijiet ingħataw perjodu ta’ 4 ġimgħat għall-kummenti dwar id-DSO. It-tnejn li huma talbu estensjoni u, billi ma ngħatawx l-estensjoni mid-DĠ Kompetizzjoni, irreferew it-talbiet tagħhom lili. Billi rrikonoxxejt xi wħud mill-argumenti tal-partijiet u kkunsidrajt l-impenji tagħhom rigward iż-żmien tas-seduta orali, estendejt l-iskadenza b’ġimgħatejn. LGE u Philips irrispondew fil-ħin.

3. Ittra tal-Fatti li tikkonċerna l-individwi li jipparteċipaw fil-laqgħat

Fil-5 ta’ Lulju 2012, wara l-adozzjoni tad-DSO, il-Kummissjoni infurmat lill-partijiet l-oħra kollha dwar il-verżjoni aġġornata ta' ċertu Anness 1 li jidentifika l-individwi li jirrappreżentaw il-gruppi LGE, [l-impriża konġunta Philips/LGE] u Philips fil-kuntatti tagħhom mal-kompetituri kif deskritt fid-DO. L-iskadenza oriġinali biex tingħata tweġiba ta’ ġimgħatejn ġiet estiża b’ġimgħatejn oħra għal Panasonic u MTPD fuq talba tagħhom. Il-partijiet kollha rrispondew fil-ħin.

D. Seduta Orali Supplimentari

Fit-tweġibiet tagħhom għad-DSO, LGE u Philips talbu seduta orali supplimentari li ffokat fuq l-oġġezzjonijiet modifikati u addizzjonali mressqa kontra dawn iż-żewġ partijiet.

Ftit jiem qabel ma kienet suppost se tiddeċiedi l-Kummissjoni dwar dan il-każ, Toshiba talbet aċċess għar-reġistrazzjoni kif ukoll għas-sottomissjonijiet ta’ MTPD u Panasonic rilevanti għall-kalkolu tal-multa li għandha potenzjalment tiġi imposta fuq MTPD. Barra minn hekk, talbet li tinstema' dwar id-data l-ġdida ta’ meta beda l-allegat ksur li kienet saret taf biha fil-laqgħa dwar is-sitwazzjoni attwali. Inqis dawn it-talbiet li saru kemxejn tard bħala infondati. Ma kien hemm l-ebda evidenza ġdida li fuqha Toshiba għandha d-dritt li tinstema'. Parzjalment, Toshiba qed titlob informazzjoni mill-Kummissjoni, li setgħet tiżgura l-aċċess għaliha hi stess.

E. Kwistjonijiet rigward l-eżerċizzju ta’ drittijiet proċedurali

Philips u LGE kkritikaw fil-kummenti tagħhom bil-miktub u fil-preżentazzjonijiet orali lill-Kummissjoni, fost l-oħrajn, talli kisret id-drittijiet tagħhom tad-difiża u jakkużawha bi trattament mhux ugwali.

1. Ksur ta’ drittijiet ta’ difiża

LGE u Philips iddikjaraw li l-Kummissjoni kisret id-drittijiet tagħhom tad-difiża għaliex ma nnotifikatx bid-DO u d-DSO lill-impriża konġunta tagħhom ta' qabel [l-impriża konġunta Philips/LGE]. Din il-kumpanija tal-aħħar akkwistat in-negozji tas-CDT u tas-CPT ta’ LGE u Philips […]. Billi ma ġietx imħarrka, [l-impriża konġunta Philips/LGE] ma kellha l-ebda inċentiv biex tassisti lil LGE u Philips fil-verifika tal-korrettezza tal-fatti użati kontrihom u tressaq ċirkustanzi li jistgħu jeżentawhom mill-ksur allegat jew jikkwalifikaw bħala fatturi mitiganti.

Inqis li t-talba hija infondata għar-raġunijiet li ġejjin.

LGE u Philips ingħataw aċċess għall-fajl u, b’mod partikolari, għat-tweġiba tal-[impriża konġunta Philips/LGE] għat-talbiet tal-Kummissjoni għal informazzjoni. Għalhekk, ingħataw l-opportunità li jivverifikaw l-evidenza li abbażi tagħha saru l-oġġezzjonijiet u li jinvokaw evidenza fil-fajl li ma kinitx konsistenti mal-inferenzi magħmula mill-Kummissjoni. L-ebda waħda miż-żewġ partijiet ma tallega li l-investigazzjoni tal-Kummissjoni ma kinitx kompleta u imparzjali ukoll fir-rigward tal-[impriża konġunta Philips/LGE].

Huwa minnu li l-inċentivi jistgħu jkunu differenti meta destinatarju jwieġeb għad-DO u mhux biss biex jitlob għal informazzjoni. Madankollu, hija r-responsabbiltà tal-impriża u tal-persuni ġuridiċi li jappartjenu għal dik l-impriża li jorganizzaw id-difiża tagħhom kif iqisu xieraq. Għalhekk, LGE, Philips u [l-impriża konġunta Philips/LGE] huma responsabbli li jieħdu l-miżuri xierqa biex jirreaġixxu għad-DO u d-DSO. Mhuwiex fil-kompetenza tal-Kummissjoni li tieħu kwalunkwe passi biex tiffaċilita jew torganizza d-difiża tagħhom, kif jidhru li qed jindikaw iż-żewġ partijiet meta jikkritikaw lill-Kummissjoni talli ma bagħtetx id-DO u d-DSO lill-impriża konġunta tagħhom [l-impriża konġunta Philips/LGE].

Huwa minnu wkoll li [l-impriża konġunta Philips/LGE] ġiet iddikjarata falluta u [l-uffiċjal] tagħha rrifjuta li jassisti lil LGE fid-difiża tagħha meta ntalab jagħmel hekk. Madankollu, dan il-fatt ma jeħlisx lil LGE u Philips mir-responsabbiltà tagħhom u ma jitfax ir-responsabbiltà fuq il-Kummissjoni minflok. Setgħu żguraw għalihom infushom l-aċċess għall-fajls u l-impjegati tal-[impriża konġunta Philips/LGE], pereżempju, permezz ta’ mezzi kuntrattwali waqt it-trasferiment tan-negozji rispettivi tagħhom [l-impriża konġunta Philips/LGE]. Barra minn hekk, l-indirizzar tad-DO u d-DSO [l-impriża konġunta Philips/LGE] ma kienx neċessarjament itejjeb is-sitwazzjoni ta' LGE u Philips. Ir-riċevituri tad-DO u d-DSO mhumiex obbligati li jagħmlu użu mid-drittijiet tagħhom ta’ difiża.

2. Trattament mhux ugwali

LGE u Philips, barra minn hekk, sottomettew li l-Kummissjoni ddiskriminat kontrihom f’żewġ aspetti. Din allegatament la akkużat ugwalment lill-kumpaniji kollha involuti direttament bil-ksur tal-liġi ssuspettat, u lanqas ħarrket ugwalment kull kumpanija ewlenija li s-sussidjarji tagħha irċevew id-DO jew id-DSO.

Il-Kummissjoni hija obbligata li tittratta lill-partijiet kollha f’sitwazzjonijiet simili bl-istess mod, sakemm ma jkunx hemm ġustifikazzjoni oġġettiva biex titrattahom b’mod differenti (13). Ir-raġunijiet għaliex ma kienx hemm prosekuzzjoni b'dan il-proċediment ta' ċerti impriżi huma bbażati fuq il-fatti stabbiliti fl-abbozz ta’ deċiżjoni. Sa fejn l-impriżi f’sitwazzjoni simili huma tabilħaqq ttrattati b’mod differenti, it-trattament jidher li kien ġustifikat b'mod xieraq.

F. Ittra dwar il-kalkolu tal-valur tal-bejgħ

Il-Kummissjoni bagħtet ittra lill-partijiet kollha fl-24 ta’ Awwissu 2011 li tħabbar li tista’ tuża d-dejta pprovduta minnhom bi tweġiba għal sempliċi talba għal informazzjoni bħala l-bażi biex jiġi kkalkulat il-valur tal-bejgħ għad-determinazzjoni tal-multa. Barra minn hekk, il-Kummissjoni ħabbret li jiġi inkluż ċertu bejgħ indirett għaż-ŻEE fil-kalkolu ta’ multa possibbli. Il-partijiet ingħataw ġimgħatejn għall-osservazzjonijiet. Il-Partijiet kollha rrispondew fil-ħin.

Inqis li l-ittra tal-Kummissjoni tal-24 ta’ Awwissu 2011 meħuda flimkien mat-talba għal informazzjoni ppermettiet lill-Partijiet jifhmu u jikkummentaw dwar il-fatti u l-metodoloġija li l-Kummissjoni biħsiebha tuża għad-determinazzjoni tal-multi. L-ittra indirizzat ukoll, fl-opinjoni tiegħi, l-ilment ta' LGE tas-27 ta’ Lulju 2011 li ma nstemgħetx b'mod xieraq dwar il-kalkolu tal-multa.

L-ABBOZZ TA' DEĊIŻJONI

Wara li semgħet lill-Partijiet bil-miktub u bil-fomm, il-Kummissjoni rrevediet id-dewmien tal-ksur għal xi partijiet. Bħala riżultat, it-tul tal-parteċipazzjoni diretta ta’ parti minnhom fil-kartell tas-CPT tqassar bi 23 xahar. Barra minn hekk, ir-responsabbiltà għall-parteċipazzjoni ta’ impriża konġunta waħda tnaqqset b’xahrejn fil-kartell tas-CDT u b'10 xhur fil-kartell tas-CPT sabiex jitqies aħjar id-dħul tagħha f’likwidazzjoni.

KUMMENT TAL-GĦELUQ

Skont l-Artikolu 16 tat-Termini ta’ Referenza, jien eżaminajt jekk l-abbozz ta' deċiżjoni jindirizzax biss l-oġġezzjonijiet rigward liema l-partijiet ingħataw l-opportunità li jesprimu l-fehmiet tagħhom, u jien ilħaqt konklużjoni pożittiva.

Kollox ma’ kollox, jien nikkonkludi li l-parteċipanti kollha fil-proċedimenti kienu kapaċi jeżerċitaw effettivament id-drittijiet proċedurali tagħhom f'dan il-każ.

Brussell, it-3 ta’ Diċembru 2012. Michael ALBERS

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni, ĠU L 275, 20.10.2011, p. 29 (it-“Termini ta’ Referenza”).

(2) Partijiet minn dan it-test inbidlu sabiex jiġi żgurat li l-informazzjoni kunfidenzjali ma tinkixifx; Dawk il-partijiet inbidlu b’sommarju mhux kunfidenzjali f’parenteżi kwadri jew huma murija bħala […].

(3) Chunghwa Picture Tubes Co. Ltd, Chunghwa Picture Tubes (il-Malasja) Sdn. Bhd. u CPTF Optronics Co. Ltd.

(4) Samsung SDI Co. Ltd., Samsung SDI Germany GmbH u Samsung SDI (il-Malasja) Sdn. Bhd.

(5) Royal Philips Electronics NV.

(6) LG Electronics Inc., […].

(7) Toshiba Corporation u […].

(8) Ir-Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(9) Ir-Regolament tal-Kummissjoni (KE) Nru 773/2004 tas-7 ta' April 2004 dwar it-tmexxija ta’ proċeduri mill-Kummissjoni skont l-Artikoli 81 u 82 tat-Trattat tal-KE (ĠU L 123, 27.4.2004, p. 18).

(10) Fl-1 ta’ Lulju 2001, LGE u Philips amalgamaw in-negozji CRT rispettivi tagħhom f’impriża konġunta, li kienet immexxija mill-kumpanija [l-impriża konġunta Philips/LGE], li tifforma l-Grupp [l-impriża konġunta Philips/LGE].

(11) Ara ĠU C 308, 20.10.2011, p. 6, para. 112.

(12) Ara l-Kawża C-407/08 p Knauf Gips, ECR [2010] I-06375, paragrafu 23 seq.

(13) Il-Kawża T-24/05, Alliance one International, Inc. ECR [2010] II-05329, paragrafi 157 u 218.